## Odluka Ustavnog suda Republike Hrvatske broj: U-IIIA-4082/2009 od 30. rujna 2009.

### NN 128/2009 (26.10.2009.), Odluka Ustavnog suda Republike Hrvatske broj: U-IIIA-4082/2009 od 30. rujna 2009.

128 26.10.2009 Odluka Ustavnog suda Republike Hrvatske broj: U-IIIA-4082/2009 od 30. rujna 2009.

USTAVNI SUD REPUBLIKE HRVATSKE

3160

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Antun Palarić i Duška Šarin, članovi Vijeća, odlučujući o ustavnoj tužbi koju je podnio V. R. iz S., kojeg zastupa Ž. L., odvjetnik u S., na sjednici održanoj 30. rujna 2009. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem Rev-x-270/09 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, V. R. iz S. određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine broj 41/01. – pročišćeni tekst) u iznosu od 17.000,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 6. prosinca 2008. godine podnio Vrhovnom sudu Republike Hrvatske zahtjev za zaštitu prava na suđenje u razumnom roku zbog dugotrajnosti postupka koji se u parničnom predmetu radi isplate vodi u povodu izjavljene revizije pred Vrhovnim sudom Republike Hrvatske pod brojem Rev-x-270/09, smatrajući da mu je povrijeđeno ustavno pravo na donošenje sudske odluke u razumnom roku.

Vrhovni sud Republike Hrvatske donio je 25. kolovoza 2009. godine rješenje broj: Gzp-1754/08-7, kojim se oglasio nenadležnim za postupanje u tom predmetu, te je dopisom ustupio spis nadležnom Ustavnom sudu Republike Hrvatske na daljnji postupak, obrazlažući to time što člankom 27. Zakona o sudovima (»Narodne novine« broj 150/05. i 16/07., u daljnjem tekstu: ZS) nije regulirana situacija u kojoj je zahtjev podnesen kada je do povrede prava na suđenje u razumnom roku došlo tijekom postupka pred Vrhovnim sudom Republike Hrvatske, pa smatra da je bilo potrebno primijeniti članak 63. stavak 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon). Naime, u konkretnom predmetu je tužitelj, »C. b.« d.d., Vrhovnom sudu Republike Hrvatske izjavio reviziju protiv presude i rješenja Županijskog suda u Splitu broj: Gž-4556/06 od 19. prosinca 2008. godine, kojom je odlučeno o žalbi protiv presude Općinskog suda u Splitu broj: P-2491/06 od 19. prosinca 2007. godine.

ČINJENICE VAŽNE ZA USTAVNOSUDSKI POSTUPAK

2. Ustavni sud Republike Hrvatske je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe, te uvida u presliku spisa Općinskog suda u Splitu broj: P-2491/06 (raniji brojevi: Ovr-69/99, Ovrv-1348/99, P-594/02) utvrdio činjenice koje su pravno relevantne za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

Ovrhovoditelj, »C. b.« d.d., podnio je Općinskom sudu u Starom Gradu 28. siječnja 1999. godine prijedlog za ovrhu na pokretninama podnositelja kao ovršenika na temelju mjenice.

Rješenjem broj: Ovr-69/99 od 19. veljače 1999. godine taj sud oglasio se mjesno nenadležnim te predmet ustupio Općinskom sudu u Splitu.

Općinski sud u Splitu je 22. travnja 1999. godine donio rješenje o ovrsi broj: Ovrv-1348/99.

Protiv rješenja o ovrsi podnositelj je 25. svibnja 1999. godine izjavio žalbu.

Rješenjem od 5. listopada 2000. godine sud je stavio izvan snage rješenje o ovrsi od 22. travnja 1999. godine te predmet ustupio parničnom odjelu. Predmet je dobio broj: P-594/02.

Ročišta su održana 2. listopada 2002., 28. studenoga 2002. i 6. veljače 2003. godine. Na ročištu održanom 22. rujna 2003. godine saslušani su svjedoci, S. P. i Ž. Š.

Iduća ročišta održana su 10. studenoga 2003. i 2. veljače 2004. godine, kada je glavna rasprava zaključena te je na ročištu održanom 11. veljače 2004. godine sud objavio presudu broj: P-594/02 kojom je usvojio tužbeni zahtjev.

Spis je u povodu žalbe podnositelja otpremljen Županijskom sudu u Varaždinu, koji je presudom broj: Gž-519/06 od 4. prosinca 2006. godine ukinuo prvostupanjsku presudu te predmet vratio prvostupanjskom sudu na ponovni postupak.

Ročište pred prvostupanjskim sudom održano je 30. listopada 2007. godine.

Na ročištu održanom 4. prosinca 2007. godine zaključena je glavna rasprava, a na ročištu održanom 19. prosinca 2007. godine sud je objavio presudu broj: P-2491/06 kojom je ukinuo rješenje o ovrsi od 22. travnja 1999. godine.

Spis je u povodu žalbe tužitelja otpremljen Županijskom sudu u Splitu, koji je presudom i rješenjem broj: Gž-4556/08 od 19. prosinca 2008. godine potvrdio prvostupanjsku presudu.

Spis se u povodu revizije tužitelja nalazi na Vrhovnom sudu Republike Hrvatske gdje se vodi pod brojem Rev-x-270/09.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavan je članak 29. stavak 1. Ustava Republike Hrvatske i članak 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovrhovoditelj, »C. b.« d.d., podnio je Općinskom sudu u Starom Gradu 28. siječnja 1999. godine prijedlog za ovrhu na pokretninama podnositelja kao ovršenika na temelju mjenice.

Postupak se u povodu revizije vodi pred Vrhovnim sudom Republike Hrvatske, pa Ustavni sud utvrđuje da do dana donošenja odluke Ustavnog suda postupak u ovom predmetu traje ukupno deset (10) godina, osam (8) mjeseci i dva (2) dana.

4.2. POSTUPANJE NADLEŽNOG SUDA

Postupak se u razmatranom pravno relevantnom razdoblju vodio pred prvostupanjskim sudom u trajanju više od pet (5) godina, a prvo ročište održano je nakon više od tri (3) godine od pokretanja postupka.

Na ročištu održanom 2. veljače 2004. godine zaključena je glavna rasprava, te je na ročištu održanom 11. veljače 2004. godine sud objavio presudu broj: P-594/02 kojom je usvojio tužbeni zahtjev. Županijski sud u Varaždinu je presudom broj: Gž-519/06 od 4. prosinca 2006. godine ukinuo prvostupanjsku presudu te predmet vratio prvostupanjskom sudu na ponovni postupak.

Na ročištu održanom 4. prosinca 2007. godine glavna rasprava je zaključena, a na ročištu održanom 19. prosinca 2007. godine sud je objavio presudu broj: P-2491/06 kojom je ukinuo rješenje o ovrsi od 22. travnja 1999. godine.

Spis se u povodu revizije tužitelja nalazi na Vrhovnom sudu Republike Hrvatske pod brojem Rev-x-270/09.

4.3. PONAŠANJE PODNOSITELJA USTAVNE TUŽBE (TUŽENIKA U SUDSKOM POSTUPKU)

Prema utvrđenju Ustavnog suda, podnositelj svojim ponašanjem nije pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da se ne radi o osobito složenom predmetu.

OCJENA USTAVNOG SUDA

5. Ustavni sud Republike Hrvatske utvrđuje da se postupak u pravno relevantnom razdoblju vodio u trajanju više od deset (10) godina te je još uvijek u tijeku. Imajući u vidu ukupno trajanje postupka, kao i neučinkovito postupanje sudova, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno članku 63. stavku 3. Ustavnog zakona odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4082/2009

Zagreb, 30. rujna 2009.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 128/2009-3160